KYK: 'Dis wreed,' sê vrou in hospitaal oor Covid-19 | Netwerk24
Deur Ané van Zyl 22 Junie 2021 17:00
"Al wat ek kan sê, is moenie wag nie. Dis wreed."
So sê die Wellingtonse sakevrou Lydia Fourie (49) in 'n emosiebelaaide video oor haar stryd teen Covid-19.
Lydia Fourie (49) in die hospitaal.
"Ek maak hierdie video om te sê Covid is nie 'n grap nie," sê Fourie, mede-eienaar van die bou- en herstelwerkonderneming Polycoat.
In die video lê dié ma van drie skuins op haar bed in die Paarl-hospitaal. Sy het 'n suurstofmasker op en praat uitasem.
Haar jonger suster, Antoinette Hugo, sê Fourie wil mense aanmoedig om so gou moontlik mediese hulp te kry as hulle siek is omdat sy vermoedelik te lank gewag het.
"Sy het so drie weke gelede brongitis opgedoen en toe longontsteking," sê Hugo. "Toe kry sy Covid-19 ook. Ons het geen idee waar nie.
"Sy is 'n baie hardwerkende vrou en 'n bietjie van 'n beheervraat. Sy het dalk te lank gewag om behandeling te kry."
Fourie is Donderdag vir die virus getoets en teen Saterdag opgeneem.
Volgens Hugo kon haar suster skaars self by die hospitaal instap.
"Sy is aanvanklik by die Mediclinic Paarl behandel, maar later na die staatshospitaal oorgeplaas. Sy is baie gelukkig daar."
Volgens Hugo wou dokters haar die naweek na die waakeenheid oorplaas en haar op 'n ventilator sit, maar sy is huiwerig vir dié behandeling.
"Sy druk nog deur, maar slaap baie min. Sy is bang dat as sy aan die slaap raak, iets drasties fout kan gaan."
Fourie beskryf in die video hoe haar bloed verdik het, sy bloedklonte gehad het en haar niere aangetas is.
Die Fourie-gesin is van links Handré, Lydia en Wessel en Lynn-Mari.
"Ek kan nie regop sit nie, ek kan nie opstaan nie. Ek kan niks vir myself doen nie. Die ouens wat sê dis 'n politieke ding, moet hul kop laat lees. Dié ding maak mense dood."
Sy sluit haar boodskap af: "Wees lief vir jul mense. Al wat jou hierdeur bring, is genade van Bo. Wees goed vir mekaar."
Hugo sê Fourie se dokter was intussen in kontak met haar man, Wessel Fourie, en het gesê hulle is tevrede met haar vordering.
"Sy bestuur nog die besigheid uit die hospitaal en probeer alles met die kinders reël. Ons het nou vir haar gesê sy moet die foon neersit en rus," sê Hugo.
Wessel en die egpaar se twee kinders, Handré (15) en Lynn-Mari (13), isoleer hulself by die huis.
Hulle fokus nou op die welstand van die gesin, en van Fourie se seun uit haar eerste huwelik, Charl van Blerk (21).